text: Falck sparer sygedagpenge 
  01 januar 2012 kl. 13.09
  Seks kommuner - bl.a. Horsens og Kolding -  har sparet 75 millioner kroner på at lade Falck Jobservice håndtere sygedagpengesager.
  Kommunerne har flerårige samarbejdsaftaler med firmaet Falck Jobservice om at reducere kommunernes udgifter til sygedagpenge, og fra 2009 til 2010 har aftalen sparet kommunerne for 75 millioner kroner.
  Men samtidig ender flere på understøttelse i alle seks kommuner, når sygedagpengene stopper, skriver Fagbladet 3F.
  Flest i Horsens med en stigning på 36 procent. De øvrige kommuner er Assens, Herning, Hjørring, Holbæk og Kolding.
  I fem ud af de seks kommuner kommer færre sygedagpengemodtagere videre i job. 
  Samarbejdet foregår efter "no cure - no pay"-princippet, hvor Falck Jobservice først får løn, hvis det lykkes at nedbringe udgifterne til sygedagpenge.
  Landets førende ekspert inden for sygedagpengeområdet, professor dr. jur. Kirsten Ketscher fra Københavns Universitet, mener ikke, at kommunerne har noget at prale af.
   - Kommunens afgørelse skal være rigtig første gang, fordi mange ikke klager over afgørelsen. Det skulle kommunerne øve sig på i stedet for at fjante rundt med "no cure - no pay", som intet har at gøre med borgernes rettigheder. Det er en gang smartness. Det er ikke i sig selv et lovligt formål at spare penge, siger hun.
  